Els menjadors escolars 365 dies a l'any de Paterna reparteixen 17.300 menús en 2021
30/12/2021

# Els menjadors escolars 365 dies a l'any de Paterna reparteixen 17.300 menús en 2021

[![Els menjadors escolars 365 dies a l'any de Paterna reparteixen 17.300 menús en 2021](/images/noticias/2021/12/7805/7805_lg.jpg)](/images/noticias/2021/12/7805/7805_lg.jpg)

30.12.2021

*   El programa, que ha estat actiu també durant períodes vacacionals i festius, ha repartit milers de menús durant tot l'any a xiquets i xiquetes de Paterna en dos centres educatius de la ciutat.
*   Amb motiu de les festes nadalenques, els dies 25 de desembre i 1 de gener, els menús, que s'entreguen en format servei d'àpats per a portar, s'acompanyen d'un kit de papereria, dolços, torrons, massapans i ampolletes d'oli d'oliva.

El servei de menjador escolar 365 dies a l'any que presta l'Ajuntament de Paterna de manera permanent en dos col·legis públics de la ciutat ha repartit durant 2021 un total de 17.300 menús.

Així ho ha anunciat el regidor d'Atenció a la Infància i Educació, David Fortea, qui ha destacat que _“aquest programa posat en marxa en 2015 per l'equip de govern socialista per a garantir que cap xiquet o xiqueta de Paterna passe fam s'ha consolidat com un servei fonamental per a moltes famílies paterneres, sobretot des que s'iniciara la crisi pel coronavirus”._

El servei, dirigit a totes aquelles famílies que són remeses a través dels Serveis Socials municipals, s'ha prestat diàriament durant els períodes vacacionals escolars així com en els dies no lectius, sumant un total de 176 jornades.

Encara que fins a març de 2020 es prestava de manera presencial, a causa de la situació sociosanitària es va substituir pel lliurament d'un servei d'àpats diari de menjar i berenar saludables a cada xiquet i/o xiqueta.

A més, coincidint amb les festes nadalenques, els dies 25 de desembre i 1 de gener el servei d'àpats s'acompanyen d'un kit de papereria, dolços, torrons, massapans i ampolletes d'oli d'oliva.

En aquest sentit, Fortea ha anunciat que _“els Reis Mags també han preparat alguna sorpresa per als xiquets i xiquetes dels menjadors escolars 365, que es revelarà el 6 de gener”._

Finalment, el regidor d'Atenció a la Infància i Educació ha destacat _“el compromís de l'executiu socialista amb aquest servei que ens permet estar prop dels xiquets i xiquetes que més el necessiten, i continuar ajudant a la nostra ciutadania perquè a Paterna ningú es quede arrere”._